KIRJALLINEN KYSYMYS E-1104/02

esittäjä(t): Isidoro Sánchez García (ELDR) neuvostolle

(18. huhtikuuta 2002)

Aihe: Poliittiset keinot Kanariansaarten ja Marokon tilanteen selvittämiseksi

Vaikka Kanariansaaret maantieteellisesti sijaitsevatkin lähempänä Afrikan (Marokko, Sahara, Mauritania) kuin Euroopan mannerta, ne kuuluvat Eurooppaan ja Euroopan unioniin. Kanariansaariin tulee soveltaa perussopimuksen määräyksiä jäsenvaltioihin kuuluvista autonomisista alueista. Sama pätee niiden velvoitteiden ja sitoumusten noudattamista, joista on määrätty Euroopan unionin kolmansien maiden erityisesti Kanariasaarten naapurimaiden, kuten Marokon ja Mauritanian kanssa solmimissa kansainvälisissä sopimuksissa ja yleissopimuksissa.

Toisaalta kyseessä on Euroopan unionin syrjäisimpiä alueita koskeva oikeudellinen kysymys. Euroopan yhteisön perustamissopimuksen 299 artiklan 2 kohdan nojalla neuvosto voi sopimuksen määräyksiä soveltaessaan hyväksyä erityistoimenpiteitä esimerkiksi talous- kauppa- ja rahoituspolitiikan aloilla. Nämä erityistoimenpiteet tulevat kyseeseen niiden monen ongelman ratkaisussa, joita asema Euroopan unionin ulkorajana, toisen mantereen maantieteellinen läheisyys sekä syrjäinen sijainti ja saaristoluonne Kanariansaarille aiheuttavat. Muilla, esimerkiksi sosiaali- ja ympäristöpolitiikan, aloilla taas syntyy toisenlaisia ongelmia, esimerkiksi laittomasta maahanmuutosta, luonnonvarojen kartoituksesta ja riistosta johtuvia sosiaalipoliittisia epäkohtia, joiden korjaamiseksi yhteisön toimielimet eivät toteuta erityistoimenpiteitä.

Tällaiset asiat pitäisi siirtää eurooppalaiselle tasolle. Neuvoston kulloisenkin puheenjohtajavaltion pitää voida puuttua edellä kuvatun kaltaisiin, tällä hetkellä oikeudelliseen tyhjiöön jääviin ja useimmiten ristiriitaisiin tilanteisiin, kuten siihen, että Marokko ei edes pyri toteuttamaan Euroopan unionin kanssa tekemäänsä siirtolaisuutta koskevaa toimintasuunnitelmaa, vaan sallii edelleen

laittoman, Kanariansaarille kohdistuvan maastamuuton alueeltaan ja toisaalta siihen keskusteluun, jota käydään Kanariansaaria ympäröivistä, Espanjalle kuuluvista aluevesistä, etenkin Espanjan valtiolle ja täten Euroopan unionille kuuluvasta talousvyöhykkeestä.

Euroopan unionista tehdyn sopimuksen 21 artiklan nojalla, jonka mukaan Euroopan parlamentti voi tehdä neuvostolle yhteistä ulko- ja turvallisuuspolitiikkaa koskevia kysymyksiä, kysyn, mitä poliittisia keinoja neuvosto aikoo käyttää tämän Kanariansaarten yhden Euroopan unionin syrjäisen alueen ja Marokon välisen epäselvän tilanteen selvittämiseksi ja korjaamiseksi?

Vastaus

(3. lokakuuta 2002)

Neuvosto toteaa arvoisalle parlamentin jäsenelle, että siirtolaisuutta koskevista kysymyksistä, ja myös Marokkoa koskevan toimintasuunnitelman täytäntöönpanosta, keskustellaan Marokon viranomaisten ja EU:n välillä sosiaali- ja siirtolaisasiain työryhmässä. Keskustelua on käyty lähinnä laillisesta siirtolaisuudesta (maahanmuuttajien kotoutuminen, yhtäläiset mahdollisuudet), laittomasta siirtolaisuudesta sekä sosioekonomisesta kehityksestä. Sosiaali- ja siirtolaisasiain työryhmä kokoontui viimeksi 12. maaliskuuta 2002 Rabatissa. Marokon valtuuskunta korosti tällöin kaikkien turvallisuusyksikköjensä vankkaa sitoutumista laittoman siirtolaisuuden ja ihmiskauppaa harjoittavien mafian kaltaisten verkostojen torjumiseen ja ilmoitti toivovansa kokonaisvaltaista alan yhteistyötä EU:n kanssa jaetun vastuun ja yhteisen kehityksen periaatteen mukaisesti. Teknisten valmiuksien tehostaminen on osoittautunut olevan tarpeen laittoman siirtolaisuuden ja ihmiskauppaverkostojen torjumiseksi, ja alueilla, joilta maastamuuttajat ovat kotoisin, on pyrittävä vaikuttamaan sosioekonomiseen kehitykseen.

Huomattava osa EU:n ja sen jäsenvaltioiden Marokon kanssa tekemästä rahoitusyhteistyöstä on tarkoitettu siirtolaisuutta koskeviin hankkeisiin. Esim. Marokon ja EU:n välisten rajatarkastusten hallinnoinnissa 40 miljoonaa euroa rahoitetaan MEDAn varoista. Jäsenvaltioiden ja komission asiantuntijaryhmä matkustaa heinäkuussa Marokkoon arvioimaan maan konkreettisia tarpeita. Lisäksi Marokko on siirtolaisuuteen liittyvien hankkeiden uuden rahoitusvälineen, budjettikohdan B7-667, määrärahojen suurin edunsaaja.

Komissio käy parhaillaan takaisinottosopimuksen tekemiseen tähtääviä alustavia keskusteluja. Sopimuksen avulla olisi myös mahdollista ottaa takaisin sellaiset Marokosta tulleet kolmansien maiden kansalaiset, jotka oleskelevat jossakin jäsenvaltiossa ilman laillista lupaa. Vaikka Marokko on jo kauan kieltäytynyt tekemästä tällaista sopimusta, se on nyt ilmaissut halukkuutensa siihen, ja viralliset neuvottelut voivat käynnistyä piakkoin.

Sevillassa 21. ja 22. kesäkuuta 2002 kokoontunut Eurooppa-neuvosto kehotti neuvostoa ja komissiota tehostamaan syrjäisimpien alueiden erityispiirteet tunnustavan EY:n perustamissopimuksen 299 artiklan 2 kohdan täytäntöönpanoa ja esittämään tarkoituksenmukaisia ehdotuksia kyseisten alueiden erityistarpeiden huomioon ottamiseksi yhteisissä politiikoissa, erityisesti liikennepolitiikassa, ja uudistettaessa joitakin näistä politiikoista, erityisesti aluepolitiikkaa.